Tesourie aanvaar S&P se negatiewe vooruitsig | Netwerk24
Nienaber: Swakste vertoning in sowat 3 jaar
Jacques Nienaber beskryf die Springbokke se nederlaag van 30-17 gister in Brisbane in 'n Rugbykampioenskap-toets teen die Wallabies as sy span se swakste vertoning in sowat drie jaar.
Tesourie aanvaar S&P se negatiewe vooruitsig
23 November 2019 09:45
Die tesourie het die negatiewe vooruitsig van sy kredietgradering aanvaar en gesê nog werk is nodig.
Standard & Poor's Global Ratings (S&P) het Suid-Afrika se kredietgradering Vrydagaand onveranderd gehou, maar die vooruitsig daarvoor van stabiel na negatief verander.
Dit beteken die volgende stap is na alle waarskynlikheid 'n verdere afgradering binne die volgende jaar of wat – tensy die regering sy fiskale posisie kan verbeter.
Die tesourie sê Saterdag in 'n verklaring hoewel S&P toegee die regering het baie werk gedoen om die prentjie om te keer, is daar nog baie wat gedoen moet word.
"Tensy die regering stappe doen om die fiskale tekort te beheer en ons volgehoue momentum vir hervorming waarneem, beskou ons dit as onwaarskynlik dat staatskuld binne ons driejaar-voorspellingstydperk sal stabiliseer," aldus S&P.
Die tesourie sê hy erken S&P se assessering van die uitdagings wat die land in die gesig staar op kort en lang termyn en die regering bly verbind daartoe om die staatsfinansies op 'n herstelpad te plaas en terselfdertyd te sorg vir inklusiewe ekonomiese groei.
"Die agentskap erken die werk wat ons onderneem het om die geloofwaardigheid te herstel van die land se verswakte instansies (die versterking van die Nasionale Vervolgingsgesag en die Suid-Afrikaanse Inkomstediens), asook dié van die Reserwebank en die buigbare wisselkoers wat sterkpunte is om die land se gradering stabiel te hou," lui die verklaring.
"Die regering bly daartoe verbind om ekonomiese hervorming te implementeer om ekonomiese groei te bewerkstellig. Daarby benadruk die regering dat die styging in die salariskoste van die staatsektor aangepak moet word om die staat se skuldlas te verlig.
"Die regering, arbeid, die sakesektor en die burgerlike samelewing moet hand aan hand werk aangesien moeilike besluite wat korttermynkoste vir die ekonomie en staatskas behels, geneem moet word om die gety te kan draai."